text: Her rydder tusindvis af bramgæs en mark
  22 april 2013 kl. 10.05
  For fjerde år i træk har bramgæs ædt de spæde spirer til forårsafgrøderne på fire landmænds marker i Margrethe Kog nord for slusen i Højer.
  - De kommer i store flokke på 5.000 til 10.000 fugle, og i løbet af en nat rydder de en mark. Der står kun to meter tilbage ved grøfterne. Resten er ædt og trampet ned, fortæller Anders Lund, Højer.
  Fuglene gør kål på hektar efter hektar af vinterhvede, vårbyg og græs.
  Bramgæssene kommer forår og efterår i de mest følsomme perioder, når afgrøderne spirer.
  De fire landmænd opgjorde sidste år deres tab til godt 100.000 kroner.
  Bramgæs er fredet. Landmændene må alene forsøge at skræmme dem væk fra markerne.
  - Vi har prøvet at skræmme dem væk med fugleskræmsler, som larmer, og gaskanoner, der skyder hvert kvarter, men intet hjælper, fordi fuglene vænner sig til larmen, fortæller Anders Lund.
  Landmændene har også forsøgt at sætte havestole i markerne, men den fidus har fuglene også afluret.
  
  Hunden er blevet træt
  Selv hunden er blevet træt. Den gider ikke at løbe efter bramgæssene mere.
  Markskader forvoldt af vilde fugle og dyr giver ikke ret til erstatning fra det offentlige. Landmændene på Mandø har i adskillige år efterlyst en erstatnings-ordning, men hidtil forgæves.
  Landmændene i Højer vil søge Naturstyrelsen om tilladelse til at at skyde gæssene, men normalt bliver den slags tilladelser kun givet i meget begrænset omfang, når alle muligheder for at skræmme fuglene væk er slået fejl.
  Anders Lund undrer sig.
  - Hvis der i Tønder by sidder råger og skider på fortovet, bliver der straks indført en regulering af dem, men fugle, der ødelægger for 100.000 kroner om året, kan da bare få lov at blive, siger han.
  Bestanden af bramgæs er stærkt stigende og mange af dem overvintrer og yngler i Danmark.
  Få hundrede meter fra landmændenes marker ligger et vildtreservat, hvor gæssene kan yngle i fred og ro.
  Se TV SYD Nyheder 19.30.
  